
AVIZ

asupra propunerii legislative pentru înfiinţarea comunei Şerbăuţi, judeţul Suceava

Cu adresa nr.45 din 14 aprilie 2000, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru înfiinţarea comunei Şerbăuţi, judeţul Suceava. 

In urma examinării, în şedinţa din data de 4 octombrie 2000, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:


Potrivit art.3 din Legea nr.69/1991 a administraţiei publice locale, republicată, “delimitarea comunelor, oraşelor şi judeţelor se stabileşte prin lege. Orice modificare a limitelor teritoriale ale acestora se poate efectua numai în temeiul legii şi cu consultarea prealabilă a cetăţenilor din unităţile administrativ-teritoriale respective, prin referendum care se organizează potrivit legii”.


Or, înfiinţarea unei comune, presupune o modificare a limitelor teritoriale ale comunelor existente şi deci trebuie consultaţi cetăţenii acelei localităţi prin referendum local.


Organizarea şi desfăşurarea acestui referendum se poate face numai după intrarea în vigoare a Legii privind referendumul naţional şi local a cărei promulgare de către Preşedinte a fost respinsă pe motiv de neconstituţionalitate şi care, în prezent, este retransmisă Parlamentului pentru a fi reanalizată.

